b'\n_START_ARTICLE_\nEdem\n_START_SECTION_\nVzroki\n_START_PARAGRAPH_\nEdem nastane, ker teko\xc4\x8dina iz \xc5\xbeil prehaja skozi \xc5\xbeilno steno v tkivo._NEWLINE_Prehajanje teko\xc4\x8dine nastane zaradi razli\xc4\x8dnih vzrokov. Pogosto je za to krivo vnetje, pri katerem se celice ki tvorijo \xc5\xbeilno steno razmaknejo in \xc5\xbeila postane bolj prepustna za teko\xc4\x8dino (plazmo) in ostale sestavine krvi (celice imunskega sistema in ostale). Govorimo o transudaciji (uhajanje z beljakovinami revne krvne plazme iz \xc5\xbeilja) in eksudaciji (uhajanje krvne plazme, krvni\xc4\x8dk in beljakovin iz \xc5\xbeilja)._NEWLINE_Med pogostej\xc5\xa1imi vzroki edemov so tudi druge bolezni ali nekatera zdravila. Primera sta sr\xc4\x8dno popu\xc5\xa1\xc4\x8danje ali ledvi\xc4\x8dna insuficienca. Pri teh dveh se pove\xc4\x8da volumen krvi in krvi tlak ter se zato pospe\xc5\xa1i prehajanje teko\xc4\x8dine iz \xc5\xbeil v tkiva._NEWLINE_Edemi na spodnjih okon\xc4\x8dinah so lahko tudi posledica venske tromboze. Nastale otekline lahko bolnik obla\xc5\xbei z uporabo kompresijskih nogavic._NEWLINE_Edemi se lahko pojavijo tudi kot ne\xc5\xbeeleni u\xc4\x8dinek zdravil. Tak\xc5\xa1na zdravila so na primer kortizon, antidepresivi ...\n_START_SECTION_\nPatofiziologija\n_START_PARAGRAPH_\nZa stalno ohranjanje normalne prostornine intersticijske teko\xc4\x8dine mora biti iztok (filtracija) teko\xc4\x8dine iz \xc5\xbeil enaka kot je se\xc5\xa1tevek ponovnega prehoda teko\xc4\x8dine v \xc5\xbeile (reabsorpcije) in odtoka teko\xc4\x8dine z  limfo. \xc4\x8ce je ravnovesje pomaknjeno k povi\xc5\xa1ani filtraciji, se ravnote\xc5\xbeje (homeostaza) podre in volumen teko\xc4\x8dine v tkivu se pove\xc4\x8da._NEWLINE_Nastanek intersticijske teko\xc4\x8dine opisuje Starlingov zakon. V kapilari in zunaj nje delujeta dve vrsti sil, ene zaradi koloidnoosmotskega tlaka, druge zaradi hidrostatskega tlaka. Koloidnoosmotski (onkotski) tlak je bistveno ve\xc4\x8dji znotraj kapilare, saj je odvisen od koncentracije beljakovin v sistemu, beljakovin pa v intersticiju skorajda ni, saj ne prehajajo stene kapilar. Sile zaradi koloidnoosmotskega tlaka silijo plazmo k prehajanju iz kapilar v intersticij. Hidrostatski tlak vzdol\xc5\xbe kapilare pada. V za\xc4\x8detku se\xc5\xa1tevek sil povzro\xc4\x8da filtracijo krvne plazme, v kon\xc4\x8dnem delu pa njeno reabsorpcijo. Pove\xc4\x8danje koloidnoosmotskega tlaka v kapilari ali zni\xc5\xbeanje le-tega v intersticiju povzro\xc4\x8da edeme. Enak u\xc4\x8dinek ima povi\xc5\xa1an hidrostatski tlak v kapilari.'